
      Gunnar Reiss-Andersen

      År på en strand 

      Dikt

      Gyldendal

   
      I

   
      VINDEN

      
         
            Vinden, den blå matrosen

            kom helt fra Det røde hav –,

            helt fra Det røde hav

            kom han til nyperosen.

            Solen stod blek og lav,

            bleke satt søstrene benket

            i nyperosenes hus.

            Nu ble der plutselig skjenket

            rød vin i blekgrønne krus.

            Solen stod blek og lav –,

            men der ble plutselig skjenket

            sol fra Det røde hav!

            Vinden, den blå matrosen

            som kom fra den ville sjø,

            den ville vinrøde sjø,

            danset med nyperosen,

            den blyge, den bleke rø’.

            Bød henne opp med det samme –,

            da alle søstrene sov,

            var hun en dansende flamme,

            stormvindens flammende rov!

            Vinden fra dypen sjø

            sang hele tiden det samme –:

            Danse, danse og dø.

            Vinden, den blå matrosen

            bød hvileløs opp til dans

            alle de sovende søstre.

            Da blek den siste ble hans,

            klamret der seg til hans panne

            en krone av sten og måne –,

            en krans, en månehvit krans.

            Men pannen –, skyet og lav,

            da dagen taus trådte inn,

            var vendt mot Det røde hav.

            Vinden, den blå matrosen,

            vinden, hvis navn var vind –,

            navnløs og blek bar han kronen

            av sten og av måneskinn.

         

      

   
      TRANSPARENT

      
         
            Ved gavlen –, den mot morgengryet,

            har du stått vakt for dette hus

            i hundre år, kastanjetre,

            og blitt så høyt at havet ser deg –,

            en mangearmet lysestake

            for sommerbluss og vinterstjerner.

            Ved gry, et morgengry i mai,

            så jeg den første blomsterstanden –,

            en mangearmet lysestake

            er også den, stå tent der inne

            i et av dine grønne rum,

            hvor lysbølgen av dagslys blander

            korngule perler med blå mailuft

            når bølgen brister og blir skum.

            Nu springer atter mot sitt fall

            den samme bølge, der den stiger

            bak februardagens krystall.

            Din første grønne bladhånd grep om

            det sommerblå som hundre år

            har falmet. Men der flagrer stadig

            fra dine brede grønne fingre

            et edel-falmet flettebånd

            som du har gjemt for en ung pike

            i rosa søndags-krinoline.

            Hun svever stadig gjennom haven

            som evig syttenårig ånd

            i maikveldsus av linblondt støvregn.

            Og selv en streng desembermorgen

            ser jeg de sorte kvister trenge

            seg gjennom tomheten og gripe

            de hundre somres blekblå bånd.

            Og når ditt siste blad er blitt

            en gullbrun fjær i ørnevingen

            på vinterstormen fra sydvest,

            blir alle dine grønne hender

            til en grønn hånd. Den er usynlig,

            og derfor øyner jeg den best

            når en av dine grener låner

            meg et par stjerner av de syv

            i Syvstjernen. Med dem til briller

            ser jeg Guds hånd, den eviggrønne

            som en lys natt strøk over taket,

            mens jeg og stæreparet sov

            i høyde med ditt kuppeltak

            som blandet havsus i vår søvn,

            og da jeg våknet, spredte grønnsvær

            på hodeputen og tapetet.

            Nu sitter jeg i rummet under,

            som ligger midtveis på din stamme,

            og ser at dine grønne hender

            som skjærmer om et nytent lys

            er grønne skygger av den samme

            usynlige Guds grønne hånd,

            som skriver juni i november

            og en gang knyttet om din finger

            for evig krinolinepikens

            lavendelblonde flettebånd.

